Author: administrator
Last saved by: harustak
Company: Abyss

Predkladacia správa

	Návrh zákona, ktorým a mení a dopĺňa zákon č. 190/2003 Z. z. o strelných zbraniach               a strelive a o zmene a doplnení niektorých zákonov v znení neskorších predpisov a ktorým               sa mení zákon Národnej rady Slovenskej republiky č. 145/1995 Z. z. o správnych poplatkoch            v znení neskorších predpisov sa predkladá podľa Plánu legislatívnych úloh vlády Slovenskej republiky na rok 2009. 
 
	Dôvodom na vypracovanie návrhu novely zákona je potreba zapracovať zmeny                      a doplnenia vyplývajúce z práva Európskeho spoločenstva v oblasti zbraní a streliva do právneho systému Slovenskej republiky. 
 
	V súlade so  Smernicou č.  91/477/EHS  a so Smernicou č. 2008/51/ES sa upravujú ustanovenia, v ktorých sa  vymedzujú niektoré pojmy ako napr. zbraň, jej hlavné časti, funkčná kópia zbrane, súčasť zbrane a dopĺňajú pojmy ako napr. odpaľovacie zariadenie, napodobenina zbrane, replika zbrane a niektoré ďalšie.  Uvedenými úpravami došlo k rozšíreniu druhov definovaných zbraní v jednotlivých kategóriách. 
 
	V návrhu zákona sa ďalej  upravujú  aj  ustanovenia  o povinnostiach držiteľa zbrojného preukazu a držiteľa zbrojnej licencie tak, že sa  dopĺňajú o  kategorický zákaz  pre držiteľa zbrojného preukazu nadobudnúť zbrane alebo strelivo prostredníctvom zmluvy na diaľku                  a držiteľa zbrojnej licencie previesť vlastníctvo zbrane alebo strelivo prostredníctvom zmluvy na diaľku. 
 
   	V súlade so Smernicou č.  91/477/EHS  a so Smernicou č. 2008/51/ES sa upravujú                aj ustanovenia, v ktorých sa mení doba uchovávania údajov a dokumentácie držiteľa zbrojnej licencie  a  ustanovenia, v ktorých sa mení doba uchovávania údajov a dokumentácie v informačnom systéme.
 
 	Navrhovaný zákon nebude mať negatívny dopad na štátny rozpočet, ani na rozpočty obcí  a rozpočty vyšších územných celkov. Návrh zákona nebude mať negatívny vplyv na životné prostredie a nebude mať žiadny vplyv na zamestnanosť, ani na podnikateľské prostredie.
 
	Návrh zákona je v súlade s Ústavou Slovenskej republiky, s ostatnými zákonmi                      a medzinárodnými zmluvami, ktorými je Slovenská republika viazaná, ako aj s právom Európskych spoločenstiev a Európskej únie.
 
	Návrh zákona bol predmetom medzirezortného pripomienkového konania. Vyhodnotenie pripomienok z medzirezortného pripomienkového konania je súčasťou predloženého materiálu. Návrh zákona sa predkladá bez rozporov.
 
	Predkladaný návrh zákona  bol predmetom rokovania Legislatívnej rady vlády Slovenskej republiky dňa 15. decembra 2009.  Pripomienky  Legislatívnej rady vlády sú zapracované.